КъБР-м и Художникхэм я союзым Налшык щыхухахащ сурэтыщIхэр щылэжьэну пэшхэр
Къэбэрдей-Балъкъэрым и Художникхэм я союзым Налшык щыхухахащ ар куэд лъандэрэ зыхуэныкъуэ лэжьапIэ пэшхэр.
КъБР-м и Правительствэм и УнафэщI Мусуков Алий щIышылэм и 19-м Iэ щIидзащ Къэбэрдей уэрамым транспорт щыземыкIуэ и Iыхьэм хиубыдэу щыIэ лэжьапIэ унэшхуэм щыщ пэш зыбжанэ республикэм и СурэтыщIхэм я союзым етыным теухуа унафэм. Художникхэм хухаха пэшхэр псори зэхэту метр зэбгъузэнатIэ 300-м щIегъу.
«Нобэм къэсыху Союзым хуабжьу къемэщIэкIыу щытащ абы хэт художникхэр щылэжьэну студиехэр, пэшхэр икIи ар нэрылъагъуу зэран хуэхъурт творческэ лэжьыгъэм зегъэубгъуным», — жиIащ КъБР-м и Художникхэм я союзым и тхьэмадэ Темыркъан Геннадий.
КъБР-м и Iэтащхьэмрэ Правительствэмрэ я пресс-IуэхущIапIэ.
